Zagreb, 13. ožujka 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Josipa Klišmanića, direktora trgovačkog društva Zračna luka Zadar d.o.o.,** za davanjem mišljenja Povjerenstva,na 1. sjednici, održanoj 13. ožujka 2018.g., daje sljedeće:

**MIŠLJENJE**

**Dužnosnik Josip Klišmanić, direktor trgovačkog društva Zračna luka Zadar d.o.o., ne smije prihvatiti da trošak njegova putovanja u Saveznu Republiku Njemačku podmiri pravna osoba koja, kao osiguratelj, ima s trgovačkim društvom Zračna luka Zadar d.o.o. sklopljen ugovor o osiguranju, jer bi isto predstavljalo povredu članka 11. stavka 3. ZSSI-a.**

Obrazloženje

Zahtjev za davanjem mišljenja Povjerenstva podnio je dužnosnik Josip Klišmanić, direktor trgovačkog društva Zračna luka Zadar d.o.o. U knjigama ulazne pošte Povjerenstva zahtjev je zaprimljen 7. veljače 2018.g., pod brojem: 711-U-502-M-27/18-01-2. Povodom navedenog zahtjeva otvoren je predmet broj M-27/18.

Člankom 3. stavkom 1. točkom 41. ZSSI-a propisano je da su predsjednici i članovi uprava trgovačkih društava koja su u većinskom državnom vlasništvu dužnosnici u smislu navedenog Zakona. Uvidom u Sudski registar Trgovačkog suda u Zadru utvrđeno je da je pod MBS: 060019948 upisano trgovačko društvo Zračna luka Zadar d.o.o., OIB: 39087623202. Kao osoba ovlaštena za zastupanje društva upisan je Josip Klišmanić, direktor, s obnašanjem dužnosti od 12. listopada 2017.g. Iz Popisa poslovnih udjela u trgovačkim društvima, koje vodi Ministarstvo državne imovine, razvidno je kako je udio Republike Hrvatske u trgovačkom društvu Zračna luka Zadar d.o.o. 55%. Slijedom navedenoga Josip Klišmanić, povodom obnašanja dužnosti direktora trgovačkog društva Zračna luka Zadar d.o.o., obvezan je postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima obnašanja javnih dužnosti, dužni zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu navodi da je zaprimio poziv od osiguratelja s kojim trgovačko društvo Zračna luka Zadar d.o.o. ima zaključen ugovor o osiguranju, da na njegov trošak dužnosnik posjeti jednu njemačku zračnu luku, nakon čega bi predstavnici te zračne luke uzvratili posjet Zračnoj luci Zadar. Slijedom navedenog, dužnosnik traži mišljenje Povjerenstva može li prihvatiti navedeni poziv i je li navedeno u skladu s odredbama ZSSI-a.

Člankom 11. stavkom 1. ZSSI-a propisano je da se darom u smislu toga Zakona smatraju novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju. Stavkom 2. istog članka ZSSI-a propisano je da se darovima u smislu toga Zakona ne smatraju uobičajeni darovi između članova obitelji, rodbine i prijatelja te državna i međunarodna priznanja, odličja i nagrade. Stavkom 3. istog članka ZSSI-a propisano je da dužnosnik smije zadržati samo dar simbolične vrijednosti i to najviše u vrijednosti od 500,00 kn od istog darovatelja.

Plaćanje putnih troškova smatra se uslugom u smislu članka 11. stavka 1. ZSSI-a. Ukoliko je ta usluga dana bez naknade i ukoliko dužnosnika dovodi ili može dovesti u odnos zavisnosti ili kod njega stvara obvezu prema darovatelju, ista predstavlja dar u smislu članka 11. stavka 1. ZSSI-a..

Troškovi posjeta dužnosnika zračnoj luci u Saveznoj Republici Njemačkoj, prema procjeni Povjerenstva, imaju tržišnu vrijednost višu od 500,00 kn. S obzirom da je trgovačko društvo u kojem dužnosnik obnaša dužnost u poslovnom odnosu s potencijalnim darovateljem, u kojem poslovnom odnosu darovatelj nastupa kao osiguravatelj, ista okolnost predstavlja okolnost zbog koje dužnosnik primanjem usluge može biti doveden u odnos zavisnosti prema darovatelju, budući ima ovlast donositi odluke koje izravno ili neizravno mogu utjecati na njihov daljnji poslovni odnos, a time izravno i na privatne interese tog poslovnog subjekta. Stoga bi, prema mišljenju Povjerenstva, prihvaćanje da trošak putovanja u Saveznu Republiku Njemačku podmiri pravna osoba koja s trgovačkim društvom u kojem dužnosnik obnaša dužnost ima sklopljen ugovor o osiguranju, predstavljalo primitak nedopuštenog dara u smislu članka 11. stavka 3. ZSSI-a.

Povjerenstvo ukazuje kako, ukoliko postoji javni interes trgovačkog društva Zračna luka Zadar d.o.o., za posjetom dužnosnika zračnoj luci u Saveznoj Republici Njemačkoj, dužnosnik na službeni put može otići na trošak društva Zračna luka Zadar d.o.o.

Slijedom navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Josip Klišmanić, elektroničkom dostavom
2. Objava na internetskoj stranici Povjerenstva
3. Pismohrana